Κανονισμός (ΕΚ) αριθ. 629/2003 της Επιτροπής

της 8ης Απριλίου 2003

για την τροποποίηση του κανονισμού (ΕΚ) αριθ. 528/1999 για τον καθορισμό μέτρων για τη βελτίωση της ποιότητας της ελαιοπαραγωγής όσον αφορά τις ενέργειες που είναι επιλέξιμες για κοινοτική χρηματοδότηση

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό αριθ. 136/66/ΕΟΚ του Συμβουλίου, της 22ας Σεπτεμβρίου 1966, περί δημιουργίας κοινής οργανώσεως αγοράς στον τομέα λιπαρών ουσιών(1), όπως τροποποιήθηκε τελευταία από τον κανονισμό (ΕΚ) αριθ. 1513/2001(2), και ιδίως το άρθρο 5 παράγραφος 11,

Εκτιμώντας τα ακόλουθα:

(1) Δυνάμει του άρθρου 5 παράγραφος 9 του κανονισμού αριθ. 136/66/ΕΟΚ, από την 1η Νοεμβρίου 2001 ποσοστό 1,4 % της ενίσχυσης στην παραγωγή που χορηγείται στους παραγωγούς ελαιολάδου και επιτραπέζιων ελιών διατίθεται για την χρηματοδότηση ενεργειών τις οποίες θα διεξάγουν τα κράτη μέλη για τη βελτίωση της ποιότητας παραγωγής ελαιολάδου και επιτραπέζιων ελιών και των επιπτώσεών τους στο περιβάλλον. Ωστόσο, ο κανονισμός (ΕΚ) αριθ. 528/1999 της Επιτροπής(3), όπως τροποποιήθηκε από τον κανονισμό (ΕΚ) αριθ. 593/2001(4), δεν αναφέρεται στην παραγωγή επιτραπέζιων ελιών.

(2) Πρέπει, συνεπώς, να τροποποιηθεί ο κανονισμός (ΕΚ) αριθ. 528/1999.

(3) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης λιπαρών ουσιών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 528/1999 τροποποιείται ως εξής:

1. Ο τίτλος αντικαθίσταται από το ακόλουθο κείμενο:

"Κανονισμός (ΕΚ) αριθ. 528/1999 της Επιτροπής, της 10ης Μαρτίου 1999, για τον καθορισμό μέτρων για τη βελτίωση της ποιότητας της παραγωγής ελαιολάδου και επιτραπέζιων ελιών".

2. Το άρθρο 1 τροποποιείται ως εξής:

α) η παράγραφος 1 αντικαθίσταται από το ακόλουθο κείμενο:

"1. Ο παρών κανονισμός καθορίζει τις ενέργειες που θα διεξαχθούν και τις λεπτομέρειες που πρέπει να τηρηθούν για να βελτιωθεί σε περιφερειακό επίπεδο η ποιότητα της παραγωγής του ελαιολάδου και των επιτραπέζιων ελιών και των επιπτώσεών τους στο περιβάλλον."

β) η παράγραφος 2 τροποποιείται ως εξής:

i) τα στοιχεία β), γ), δ) και ε) αντικαθίστανται από το ακόλουθο κείμενο:

"β) η βελτίωση των καλλιεργητικών συνθηκών και των επεμβάσεων στους ελαιώνες, της συλλογής, της αποθεματοποίησης και της μεταποίησης των ελιών καθώς και της αποθεματοποίησης των παραγομένων ελαίων και επιτραπέζιων ελιών·

γ) την τεχνική αρωγή προς τους ελαιοπαραγωγούς, τα ελαιοτριβεία και τις επιχειρήσεις μεταποιήσεως επιτραπέζιων ελιών, με σκοπό να συμβάλει στη βελτίωση του περιβάλλοντος καθώς και στη βελτίωση της ποιότητας της παραγωγής των ελιών και της μεταποίησής τους σε έλαιο και επιτραπέζιες ελιές·

δ) τη βελτίωση απομακρύνσεως των καταλοίπων της έκθλιψης και της μεταποίησης των ελιών υπό συνθήκες που δεν βλάπτουν το περιβάλλον·

ε) την κατάρτιση, την εκλαΐκευση των γνώσεων και τις επιδείξεις με σκοπό τη διάδοση στους γεωργούς, στα ελαιοτριβεία και στις επιχειρήσεις μεταποιήσεως επιτραπέζιων ελιών των πληροφοριών σχετικά με την ποιότητα του ελαιολάδου και των επιτραπέζιων ελιών καθώς και τις επιπτώσεις των παραγωγών αυτών στο περιβάλλον·"

ii) το στοιχείο ζ) αντικαθίσταται από το ακόλουθο κείμενο:

"ζ) τη συνεργασία με εξειδικευμένους οργανισμούς στην εκτέλεση ερευνητικών προγραμμάτων με αντικείμενο την ποιοτική βελτίωση της παραγωγής παρθένου ελαιολάδου και επιτραπέζιων ελιών, ενώ παράλληλα βελτιώνει το περιβάλλον·"

γ) στην παράγραφο 3, το δεύτερο εδάφιο αντικαθίσταται από το ακόλουθο κείμενο:"Τα εντομοκτόνα προϊόντα κατά του δάκου της ελιάς πρέπει να χρησιμοποιούνται με πρωτεϊνικά δολώματα. Πάντως, υπό ιδιαίτερες συνθήκες και υπό τη διεύθυνση οργανισμών που είναι επιφορτισμένοι με την προδιαγραφή ψεκασμών, μπορεί να επιτρέπεται η χρήση εντομοκτόνων προϊόντων ακολουθώντας διάφορες διαδικασίες. Τα εντομοκτόνα αυτά, καθώς και ο τρόπος εφαρμογής, πρέπει να είναι τέτοια ώστε σε ελιές που προέρχονται από ελαιοκομικές ζώνες στις οποίες έχουν διενεργηθεί ψεκασμοί και στο έλαιο που παράγεται από τις ελιές αυτές να μην μένει κανένα κατάλοιπο που υπερβαίνει τις μέγιστες επιτρεπόμενες δόσεις από τις κοινοτικές κανονιστικές διατάξεις."

Άρθρο 2

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Εφαρμόζεται από την 1η Νοεμβρίου 2001.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 8 Απριλίου 2003.

Για την Επιτροπή

Franz Fischler

Μέλος της Επιτροπής

(1) ΕΕ 172 της 30.9.1966, σ. 3025/66.

(2) ΕΕ L 201 της 26.7.2001, σ. 4.

(3) ΕΕ L 62 της 11.3.1999, σ. 8.

(4) ΕΕ L 88 της 28.3.2001, σ. 6.